Document ID: 32008R0357

РЕГЛАМЕНТ (ЕО) № 357/2008 НА КОМИСИЯТА
от 22 април 2008 година
за изменение на приложение V към Регламент (ЕО) № 999/2001 на Европейския парламент и на Съвета относно определяне на правила за превенция, контрол и ликвидиране на някои трансмисивни спонгиформни енцефалопатии
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 23а, буква ж) от него,
като има предвид, че:
(1)
Регламент (ЕО) № 999/2001 установява правила за превенция, контрол и ликвидиране на някои трансмисивни спонгиформни енцефалопатии (ТСЕ) при животните. Той се прилага при производството и пускането на пазара на живи животни и продукти от животински произход, а в някои определени случаи и при износа им.
(2)
Приложение V към Регламент (ЕО) № 999/2001 установява правилата за отстраняването и унищожаването на специфичен рисков материал.
(3)
Различни фактори сочат, че е налице тенденция за благоприятно развитие в епидемията от спонгиформна енцефалопатия по говедата (СЕГ) и за явно подобрение на ситуацията през последните години в резултат на съществуващите мерки за намаляване на риска, и по-специално на абсолютната забрана на храните, съдържащи специфичен рисков материал, и отстраняването и унищожаването на специфичен рисков материал.
(4)
Една от стратегическите цели в Пътната карта на Комисията по отношение на ТСЕ, приета на 15 юли 2005 г. (2), е осигуряването и поддържането на настоящото ниво на защита на потребителя посредством продължаване и в бъдеще на безопасното отстраняване на специфичен рисков материал, като обаче бъдат променени списъкът или възрастта на животните за отстраняването на специфичен рисков материал въз основа на нови и прогресивно развиващи се научни мнения.
(5)
В становището си от 19 април 2007 г. Европейският орган за безопасност на храните заключи, че на базата на съществуващите научни познания заразност в централната нервна система на добитъка, за която има вероятност да бъде установена, се появява след като са изминали около три четвърти от инкубационния период и че заразността би била неустановима или все още липсваща при добитък на възраст 33 месеца.
(6)
Средната възраст на заразени със СЕГ животни, за които е докладвано в Общността, се е увеличила от 86 на 121 месеца между 2001 г. и 2006 г. През същия период в Общността са докладвани само седем случая на СЕГ при животни от рода на едрия рогат добитък на възраст под 35 месеца от общо 7 413 случая на СЕГ при изследвани общо над 60 милиона животни от рода на едрия рогат добитък.
(7)
Следователно съществува научно основание за преразглеждане на възрастовата граница за отстраняването на някои специфични рискови материали в животните от рода на едрия рогат добитък, в частност по отношение на гръбначния стълб. С оглед развитието на заразността в централната нервна система по време на инкубационния период, възрастовата структура на заразените със СЕГ животни и намаленото излагане на добитъка, роден след 1 януари 2001 г., възрастовата граница за отстраняването на гръбначния стълб, включително дорзалните коренни ганглии на животни от рода на едрия рогат добитък в качеството им на специфичен рисков материал, може да бъде повишена от 24 на 30 месеца. Съобразно с това определението за специфичен рисков материал в приложение V към Регламент (ЕО) № 999/2001 следва да бъде изменено.
(8)
Регламент (ЕО) № 999/2001 следва да бъде съответно изменен.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В приложение V към Регламент (ЕО) № 999/2001 точка 1, буква а), ii) се заменя със следното:
„ii)
гръбначният стълб без опашните прешлени, продълговатите апофизи и напречните израстъци на шийните, торакалните и лумбалните прешлени и средния кръстов гребен (crista sacralis mediana) и крилата на сакрума, но с дорзалните (гръбначни) коренни ганглии на животни на възраст над 30 месеца; и“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 април 2008 година.

Labels: 0
15
6